“สุเชษฐ์” ชี้ “เฟด” กดดัน SET ต่อ แนะเก็บ 5 หุ้นน่าลงทุน
“สุเชษฐ์ สุขแท้” แนะเก็งกำไร 5 หุ้นน่าลงทุน SABUY-PTTEP-GPSC-WHA-BEC ย้ำจับตาประชุมเฟด 2-3 พ.ย.65 คาดขึ้นดอกเบี้ยอีก 0.75% กดดัน SET ต่อ
“สุเชษฐ์ สุขแท้” แนะเก็งกำไร 5 หุ้นน่าลงทุน SABUY-PTTEP-GPSC-WHA-BEC ย้ำจับตาประชุมเฟด 2-3 พ.ย.65 คาดกดดัน SET ต่อ
1 พ.ย. 2565

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บริษัทหลักทรัพย์ เอเอสแอล จำกัด เปิดเผยผ่านรายการ “ข่าวหุ้นเจาะตลาด” วันนี้ (1 พ.ย. 65) ว่า ตลาดหุ้นไทยวันนี้มีโอกาสยืนในแดนบวก ตามตลาดอื่นๆในภูมิภาคเอเชีย จึงทำให้วันนี้มีลุ้นดัชนีหุ้นไทยจะเคลื่อนไหวไปทดสอบที่ระดับ 1,620 จุด  แต่อย่างไรก็ตามช่วงนี้ตลาดจะยังคงถูกกดดันจากการประชุมเฟด ในวันที่ 2-3 พ.ย.65 โดยตลาดมองว่าธนาคารกลางสหรัฐฯ (เฟด) จะขึ้นดอกเบี้ยนโยบายอีก 0.75% จึงอาจกดดันตลาดหุ้นทั่วโลกรวมถึงตลาดหุ้นไทยได้
สำหรับกลยุทธ์การลงทุนให้นักลงทุนจับตาผลการประชุมเฟดโดยในสัปดาห์นี้อย่าเพิ่งลงทุนหนักจนเกินไป ค่อยเข้าไปลงทุนสัปดาห์หน้าน่าจะมีความเสี่ยงน้อยกว่าสัปดาห์นี้ พร้อมเชื่อว่าการประชุมเฟดครั้งสุดท้ายในเดือน ธ.ค.65 คาดว่าเฟดจะชะลอการขึ้นดอกเบี้ยลง ซึ่งจะส่งผลดีต่อตลาดหุ้นทั่วโลก และคาดว่าหลังประชุมเฟดตลาดหุ้นไทยจะสดใสมากขึ้น มีโอกาสที่ดัชนีจะเคลื่อนไหวขึ้นไปทดสอบที่ระดับ 1,690 จุด ได้ในช่วงปลายปี 65
สำหรับหุ้นแนะนำ บริษัทสบาย เทคโนโลยี จำกัด (มหาชน) หรือ SABUY ให้แนวรับ 11.90 บาท แนวต้าน 14.20 บาท ต่อมา บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ให้แนวรับ 177.50 บาท แนวต้าน 186 บาท ตามด้วย บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC ให้แนวรับ 61 บาท แนวต้าน 64.50 บาท
นอกจากนี้ บริษัท ดับบลิวเอชเอ คอร์ปอเรชั่น จำกัด (มหาชน) หรือ WHA ให้แนวรับ 3.78 บาท แนวต้าน 4.18 บาท  และ บริษัท บีอีซี เวิลด์ จำกัด (มหาชน) หรือ BEC ให้แนวรับ 9.15 บาท แนวต้าน 10.60 บาท